Heilbrigðisyfirvöld í Noregi hafa boðað til blaðamannafundar klukkan tvö í dag. Þar verður tilkynnt um næstu skref þar í landi varðandi bóluefni Astrazeneca.
Norðmenn hafa ekki notað bóluefni Astrazeneca síðan 11. mars. Þann 26. var svo ákveðið að það yrði ekki notað að minnsta kosti til dagsins í dag. Í gær tilkynntu heilbrigðisyfirvöld í Danmörku að þau væru hætt að nota Astrazeneca, meðal annars vegna þess að þeirra rannsóknir sýndu að einn af hverjum 40 þúsund gæti fengið blóðtappa. Rannsóknir í Noregi benda til þess að blóðtappar gætu verið enn algengari aukaverkun þar, eða hjá einum af hverjum 27.000. Þar hafa fimm heilbrigðisstarfsmenn fengið blóðtappa eftir að þau voru bólusett með bóluefni Astrazeneca, fjórar konur og einn karlmaður - öll á aldrinum 32 til 54 ára. Þrjú þeirra eru látin og tvö enn á spítala. Þá er fjórða dauðsfallið sem gæti tengst bóluefninu til rannsóknar. Magnús Gottfreðsson, smitsjúkdómalæknir og prófessor, ræddi þessi mál í Morgunútvarpinu á Rás 2 í morgun.
Upplýsingarnar sem við erum að byggja ákvarðanir á þær eru stöðugt að breytast. Og í annan stað þá hafa menn núna verið að velta svolítið fyrir sér hvort áhættan kunni að vera að einhverju leyti mismunandi eftir löndum. Og það er rannsókn frá Noregi sem að bendir einmitt til þess að þessi tiltekna afskaplega sjaldgæfa aukaverkun kunni að vera algengari þar. Og það vekur þá spurningar hvort að það séu einhverjir sérstakir þættir í okkur sjálfum, erfðaþættir til dæmis eða eitthvað slíkt sem að gera okkur íbúa Norðurlandanna hugsanlega eitthvað aðeins næmari fyrir þessari aukaverkun. Þetta eru bara vangaveltur.